Stinus Lindgreen (RV), 2023-05-23:
Tak for det, formand, og jeg kan jo starte med at erkende, at jeg ikke er Samira Nawa.
Vi bliver tit forvekslet med hinanden, når vi går på gangene, og jeg har kun været tilbage på Christiansborg i en lille måneds tid, og allerede i dag har jeg fået lov til at være stedfortræder for Samira Nawa, så det er jo en karriere i raketfart.
Hun kunne desværre ikke være her, og jeg har så lovet at være standin for hende og skal ydmygt gøre mit bedste, og nu står jeg her og fabler for at bruge tiden.
Klimakrisen er skabt af vores generation og generationerne før os, men den rammer jo de generationer, der kommer efter os, og det er ikke en balance, vi i Radikale Venstre kan se os selv i.
Den nyeste klimarapport fra FN's klimapanel, IPCC, taler sit eget tydelige sprog.
Vi har travlt, vi har meget travlt, og vi – regeringen – gør ikke nok.
Regeringen proklamerer, at der er fremlagt en politik, der kan indfri målet i 2025, men den glemmer, at det altså ikke er nok.
Det handler ikke blot om tal i et regneark, for så er det jo nemt at komme i mål; så kan man bare hæve målet for iblandingen af biobrændstof i benzintankene.
Men 2025-målet er lige rundt om hjørnet, og ganske snart skal vi forhandle den sidste finanslov, som kan bringe os tættere på at opfylde målene, og her skal det for alvor vise sig, om regeringen mener det alvorligt, når den siger, at klimakrisen er vor tids største udfordring.
Vi har netop landet en aftale om fremtidens infrastruktur til grøn brint, så strøm fra danske vindmøller kan bidrage til et grønnere og mere sikkert Europa.
Det vækker grøn begejstring i vores lille parti, når grønne radikale visioner kan inspirere regeringen, og inden vi går på sommerferie, har vi forhåbentlig også en aftale om rammerne for et historisk udbud af havvind på hele 9 GW, og igen er flere af delene med et radikalt aftryk.
Der er meget, vi ikke er enige om, men vi deler ønsket om en hurtigere grøn omstilling af vores samfund, og med det netop afsluttede ccs-udbud har vi vist, at der ikke altid er unødvendig langt fra politik til konkret klimahandling.
På under 2 år er vi gået fra køreplan til udbud, og tænk sig, hvad vi kunne, hvis denne vilje til resolut handling kunne smitte af på NEKST's arbejde med udrulning af fjernvarme og varmepumper eller sætte et tempo på udbygningen af vedvarende energi på land.
Men selv om NEKST er en god idé, ligner det desværre mere en syltekrukke end en krisestab, og netop i dag kan vi jo så konstatere, at fjernvarmepuljen igen – fristes jeg til at sige – er løbet tør og er oversøgt for knap 60 mio. kr.
Det må og skal vi gøre bedre.
Klimakampen er global, og Danmark må trods vores nationale klimamål aldrig blive fanget i den hjemlige andedam.
Vi skal tage et globalt ansvar, også for vores udledninger uden for Danmarks grænser.
Et politisk mål for vores forbrug og en strategi for et mere cirkulært forbrug vil være en førsteplads, vi kunne være stolte af.
Klimakrisen, energikrisen og biodiversitetskrisen er ikke afblæst – nu er der så ikke strålende sol, som der var tidligere, da jeg sad og skrev det her – selv om blomster og træer igen er sprunget ud, gaslagrene er fyldte og regeringen vil nå 2025-målet ved at blande flere afgrøder i vores benzintanke, men verden er et fantastisk sted, og vi skal blive ved med at minde hinanden om, at vi kun har den til låns.
Tak for ordet.